Nog geen duidelikheid oor jagongeluk-saakStefan Hepburn tydens ‘n vorige hofverskyning. Foto: Maroela Media Daar is steeds geen duidelikheid oor die saak teen Stefan Hepburn, die man wat aangekla word nadat hy ŉ plaaswerker tydens ŉ jagtog glo per ongeluk doodgeskiet het, nie. Hepburn, geklee in ŉ donker pak en das, het Maandagoggend vlugtig in die Modimolle-streekshof voor landdros Peter Manthata verskyn. Hepburn se regsverteenwoordiger het aan die hof gesê dat die verdediging sedert Hepburn se vorige hofverskyning vertoë in verband met die saak aan die kantoor van die direkteur van openbare vervolging (DOV) gerig het, maar nog geen terugvoer in die verband gekry het nie. Adv. Doria Groenewald, die staatsaanklaer, het bevestig dat die vertoë gerig is en dat sy ook nog nie terugvoer van die DOV ontvang het nie. Manthata het die verdediging gemaan om die kwessie dringend by die kantoor van die DOV op te volg om te verseker dat die DOV wel die vertoë ontvang het en vas te stel wanneer ŉ besluit verwag kan word. Die saak is daarna tot 28 Junie uitgestel. Foto: Mariné Lourens Hepburn word aangekla van strafbare manslag in verband met die dood van Jan Railo (23). Maroela Media het vroeër berig Hepburn en sy vrou het op 11 Februarie verlede jaar op ŉ plaas buite Modimolle bosvarke gaan jag. Hepburn het in sy verklaring wat aan die hof voorgelê is, gesê hulle het ná sononder in die mielieland gesit en vir die bosvarke gewag. Volgens Hepburn het hy ŉ donker voorwerp soortgelyk aan ŉ groot bosvark in die land gesien wat in sy rigting gekyk het. Hy beweer hy het ook die kenmerkende geluid gehoor van ŉ bosvark wat mieliestronke van die plant afstroop. Hepburn het gesê hy het na die voorwerp gemik en geskiet. Toe die voorwerp ŉ vreemde geluid maak, het hy besef hy het moontlik iemand raakgeskiet. Die oorledene is later as Railo, ŉ werker op een van die buurplase, geïdentifiseer. Hepburn is reeds vroeër op borgtog van R15 000 vrygelaat wat vandag verleng is tot sy volgende hofverskyning. Lees alle vorige berigte oor Stefan Hepburn op Maroela Media.